b"\n_START_ARTICLE_\nIlles Manu'a\n_START_SECTION_\nGeografia\n_START_PARAGRAPH_\nLes tres illes s\xc3\xb3n d'origen volc\xc3\xa0nic. Ta'u \xc3\xa9s l'illa m\xc3\xa9s gran amb 44,3\xc2\xa0km\xc2\xb2. Les illes Ofu (7,2\xc2\xa0km\xc2\xb2) i Olosega (5,1\xc2\xa0km\xc2\xb2) estan unides per un escull de corall poc profund i, des del 1970, per un pont. A ponent d'Ofu es troba l'illot Nu'utele. La poblaci\xc3\xb3 total al cens del 2000 era de 1.378 habitants amb la seg\xc3\xbcent distribuci\xc3\xb3 per illes: 873 a Ta'u, 289 a Ofu i 216 a Olosega. _NEWLINE_La capital tradicional \xc3\xa9s la vila de Ta'\xc5\xab. La meitat de l'illa Ta'u forma part del Parc Nacional de la Samoa Nod-americana. La terra \xc3\xa9s de propietat comunal de les fam\xc3\xadlies de Manu'a i per llei no es poden vendre. Les terres del parc nacional que estan llogades al servei de Parcs Nacionals dels Estats Units.\n_START_SECTION_\nHist\xc3\xb2ria\n_START_PARAGRAPH_\nLes illes Manu'a van ser descobertes, el 14 de juny del 1721, pel neerland\xc3\xa8s Jacob Roggeveen que les va anomenar illes Bouman._NEWLINE_Segons les tradicions orals, l'origen de la cultura samoana i de les genealogies de la Polin\xc3\xa8sia oriental es troba a Manu'a. El cap tradicional de les illes s'anomenava Tui Manu'a. L'\xc3\xbaltim va ser Tui Manu'a Elisala, que va morir el 2 de juliol del 1909. El 14 de juliol del 1904 va signar l'acta de cessi\xc3\xb3 de les illes Manu'a als Estats Units, a conseq\xc3\xbc\xc3\xa8ncia del tractat de Berl\xc3\xadn del 1899 on Alemanya i els Estats Units es van repartir les illes Samoa. _NEWLINE_Per voluntat de Tui Manu'a Elisala, el t\xc3\xadtol no es va cedir al seu successor. T\xc3\xa8cnicament, el t\xc3\xadtol i les possessions del Tui Manu'a avui segueixen sota cust\xc3\xb2dia del clan Anoalo, per\xc3\xb2 no existeix un titular._NEWLINE_La influ\xc3\xa8ncia cultural forana \xc3\xa9s menys acusada a les illes Manu'a que a la m\xc3\xa9s gran i poblada Tutuila. Es conserva la llengua samoana en una forma m\xc3\xa9s arcaica. El 1925 va ser el lloc on l'antrop\xc3\xb2loga Margaret Mead va fer el seu controvertit treball de camp sobre l'adolesc\xc3\xa8ncia."